Ragna Vorkinnslien

Ragna Vorkinnslien (født 1990) er en norsk fotograf, bystyrerepresentant og tidligere gruppeleder for partiet Rødt (R) i Trondheim. Hun ble innvalgt i bystyret i 2015 og var Rødt Sør-Trøndelags førstekandidat til stortingsvalget 2017, og førstekandidat for Rødt i Trondheim ved kommunevalget i 2019. Hun meldte seg ut av partiet i 2020, og sitter som uavhengig representant i Trondheim bystyre og formannskap.
Vorkinnslien har bakgrunn fra Elevorganisasjonen og har vært leder for fylkesstyret i Sør-Trøndelag. Hun har også bakgrunn som styremedlem i Mental Helse og Mental Helse Ungdom.


== Rødts toppkandidat ==
Ragna Vorkinnslien og Roald Arentz tok i 2015 over som Rødts toppkandidater i Trondheim. I valgkampen markerte toppkandidatene seg for sosial boligpolitikk og for å bevare Nyhavna som industriområde. Kandidatene kritiserte sentrum-venstrealliansen for ikke å ha bygget eller kjøpt kommunale boliger. De mente dessuten at man kunne miste 1800 arbeidsplasser om det blir gjennomført boligbygging på Brattøra og Nyhavna. Partiet endte på 2,5 % i lokalvalget. I desember 2016 ble Vorkinnslien valgt som førstekandidat på Rødt Sør-Trøndelags listeforslag til stortingsvalget 2017. Ved kommunevalget i 2019 økte partiet fra to til fem bystyrerepresentanter i Trondheim.


== Politiske saker ==
Det vekket debatt da Vorkinnslien, sammen med SV i Trondheim, våren 2016 fremmet forslag om å ta skjenkebevillingen fra strippeklubber i byen.Sommeren 2016 varslet Vorkinnslien at Rødt hadde blitt bedt om å trekke seg fra Miljøpakken, fordi partiet ikke aksepterte planene for superbuss. Rødt mente supperbussen var kortsiktig og lite miljøvennlig, og ønsket heller bybane. Vorkinnslien mente det var problematisk at flertallet insisterte på at det skulle være enighet i alle saker for å kunne samarbeide. Hun kritiserte også samarbeidet for å ha et demokratisk underskudd, fordi møtene der investeringene og prioriteringene i Miljøpakken ble bestemt, foregikk i lukkede rom, der det ikke ble skrevet referat og der tidspunktet for møtene ikke ble offentliggjort. Vorkinnslien fikk støtte i Adresseavisens leder, som mente Miljøpakken og åpenhet i trondheimspolitikken burde være gjenstand for mer debatt.Vorkinnslien har vært i Hellas som frivillig for flyktninger, og har kritisert regjeringen for å ikke følge vedtatte internasjonale konvensjoner og for å fremme uholdbar retorikk.Rødt markerte seg mot den planlagte utbyggingen av hallen på Nidarø i Trondheim, og Vorkinnslien argumenterte for å bevare det eksisterende rekreasjonsområdet.I januar 2017 stod Rødt og Vorkinnslien bak et forslag om at ingen nye kommersielle barnehager skal etableres i Trondheim. Det siste tiåret har det vært en drastisk økning i antallet kommersielle barnehager i Norge. Mens mindre enn ett av ti barn gikk i en barnehage drevet for profitt i 2005, var tallet steget til over 25 prosent i 2015, ifølge Klassekampen. Vorkinnslien var kritisk til at kommersielle aktører har krav på offentlige støtte, men ikke trenger å forholde seg de samme kravene til bemanning og pensjonsordninger som i kommunen. Forslaget ble vedtatt i bystyremøtet 26. januar, mot stemmene til Høyre, Frp og Sp. Liknende forslag har, ifølge Klassekampen, blitt vedtatt i Tromsø, Bodø og Oslo, etter at venstresiden fikk flertall i 2015.


== Referanser ==